სესარ ასპილიკუეტა
სესარ ასპილიკუეტა ტანკო (ესპ. César Azpilicueta Tanco, დ. 28 აგვისტო, 1989) — ესპანელი ფეხბურთელი, ინგლისის პრემიერ ლიგის კლუბ „ჩელსის“ და ესპანეთის ეროვნული ნაკრების უკანა მცველი. ესპანეთის ლა ლიგის კლუბ „ოსასუნაში“ გატარებული სამი სეზონის შემდეგ, სადაც მან დაიწყო საფეხბურთო კარიერა, გადავიდა საფრანგეთის ლიგა 1-ის კლუბ „მარსელში“, სადაც მოიგო 4 ტიტული. 2012 წლის ზაფხულში ის გადავიდა „ჩელსიში“, რომელთან ერთადაც მოიგო ევროპის ლიგა პირველივე სეზონში. ასპილიკუეტამ 55 მატჩი ჩაატარა ესპანეთის ასაკობრივ ნაკრებებში. ესპანეთის 21 წლამდელთა ნაკრებთან ერთად მოიგო 2011 წლის ევროპის ახალგაზრდული ჩემპიონატი. 2013 წელს პირველად ითამაშა ესპანეთის ეროვნულ ნაკრებში. ის იყო სანაკრებო განაცხადში 2014 წლის მსოფლიო ჩემპიონატზე. იმის გამო, რომ მისი გვარის წარმოთქმა უჭირს ზოგიერთ ინგლისურ ენაზე მოლაპარაკეს, „ჩელსის“ გულშემატკივრებმა მეტსახელად შეარქვეს „დეივი“ ("Dave").